ພົບກໍາມັນຕະພາບລັງສີ ຫຼາຍລ້ານເທົ່າ ໃກ້ໂຮງໄຟຟ້ານີວເຄລຍ ຍີ່ປຸ່ນ
ພົບວ່າ ມີກໍາມັນຕະພາບລັງສີ Iodine 7 ລ້ານ 5 ແສນເທື່ອ ສູງກ່ວາກໍານົດ ມາດຕະຖານ​ ໃກ້ໆໂຮງໄຟຟ້ານິວເຄລຍ
ກໍາມັນຕະພາບລັງສີທີ່ມີລະດັບທີ່ຮ້າຍແຮງເປັນຫຼາຍລ້ານ ເທົ່າ ກາຍກໍານົດມາດຕະຖານທີ່ທາງກົດໝາຍອະນຸຍາດ ໃຫ້ນັ້ນ ໄດ້ພົບເຫັນໃນມະຫາສະມຸດໃກ້ໆກັບໂຮງໄຟຟ້າ ນີວເຄລຍທີ່ໄດ້ຮັບຄວາມເສຍຫາຍ ບ່ອນທີ່ພວກນາຍຊ່າງ ພວມປໍ້ານໍ້າ ທີ່ມີກໍາມັນຕະພາບລັງສີໃນລະດັບຕໍ່າຈໍານວນ ພັນໆໂຕນລົງໄປສູ່ທະເລ ພວກເຈົ້າໜ້າທີ່ຂອງບໍລິສັດໄຟຟ້າ Tokyo ຫຼື Tepco ໄດ້ກ່າວໃນວັນອັງຄານມື້ນີ້ວ່າ ກໍາມັນຕະພາບລັງສີ Iodine ໄດ້ຖືກວັດແທກໃນວັນເສົາທີ່ຜ່ານມາ ມີ 7 ລ້ານ 5 ແສນ ເທື່ອສູງກ່ວາກໍານົດຂອງມາດຕະຖານທີ່ທາງກົດໝາຍອະ ນຸຍາດໃຫ້ໃກ້ໆກັບໂຮງໄຟຟ້ານີວເຄລຍ Fukushima ສ່ວນການວັດແທກອີກຄັ້ງນຶ່ງໃນວັນຈັນວານນີ້ແມ່ນມີ 5 ລ້ານເທື່ອ ເທົ່ານັ້ນ ຂະນະດຽວກັນພວກນາຍຊ່າງ ໄດ້ເລີ້ມດູດນໍ້າທີ່ມີກໍາມັນຕະພາບລັງສີລົງສູ່ທະເລຈາກໂຮງ ໄຟຟ້ານີວເຄລຍທີ່ມີບັນຫາດັ່ງກ່າວ ຊຶ່ງໄດ້ພາໃຫ້ເກົາຫຼີໃຕ້ຊຶ່ງເປັນປະເທດເພື່ອນບ້ານສະ ແດງຄວາມວິຕົກກັງວົນກ່ຽວກັບເລື່ອງນີ້ ບໍລິສັດ Tepco ກ່າວວ່າ ນໍ້າທີ່ມີກໍາມັນຕະພາບລັງສີຈໍານວນ 2 ພັນ 8 ຮ້ອຍໂຕນໄດ້ດູດ ຈາກຖັງເກັບຊົ່ວຄາວ ລົງສູ່ທະເລໃນເຊົ້າວັນອັງຄານວັນນີ້ ທາງບໍລິສັດວາງແຜນທີ່ ຈະປ່ອຍນໍ້າຈໍານວນ 10 ພັນໂຕນ ຈາກຖັງດັ່ງກ່າວອອກເພື່ອເຮັດໃຫ້ມີບ່ອນເກັບນໍ້າທີ່ມີ ກໍາມັນຕະພາບລັງສີໃນລະດັບສູງນັ້ນໄວ້ ແລະຊ່ອຍໃນການສ້ອມແປງຢູ່ທີ່ໂຮງໄຟຟ້າ ນີວເຄລຍດັ່ງກ່າວ ແລະອີກ 1 ພັນ 5 ໂຕນກໍກໍລັງດູດອອກຈາກ 2 ຕຶກອາຄານ 2 ຫຼັງທີ່ຕັ້ງຢູ່ໃກ້ຄຽງ ນອກນັ້ນລັດຖະບານຍີ່ປຸ່ນຍັງໄດ້ກ່າວວ່າ ກໍາມັນຕະພາບລັງສີໃນລະດັບທີ່ສູງຂຶ້ນໄດ້ມີ ການກວດພົບເປັນເທື່ອທຳອິດຢູ່ໃນປາທີ່ໃຊ້ກິນເປັນອາຫານຢູ່ທາງໃຕ້ຂອງໂຮງ ໄຟຟ້ານິວເຄລຍດັ່ງກ່າວ ຫົວໜ້າກອງເລຂາປະຈໍາຄະນະລັດຖະບານຍີ່ປຸ່ນ ທ່ານ Yukio Edano ໄດ້ກ່າວວ່າ ລັດຖະບານໄດ້ກຳນົດມາດຕະຖານກໍາມັນຕະພາບ ລັງສີ ທີ່ອະນຸຍາດໃຫ້ມີໄດ້ ໃນພວກປາແລະອາຫານທະເລຢ່າງອື່ນໆ ທໍ່ໆກັນກັບ ພວກຜັກ ຊຶ່ງມີຜົນບັງຄັບໃຊ້ໃນທັນທີ